Narodna skupština
20110525

Možemo da zaključujemo iz njene biografije, ali bi valjda trebalo da znamo, ako je to predlog za članove saveta iz nacionalnih manjina, onda bi trebalo da znamo koje su nacionalne manjine zastupljene i ko su stvarno predlagači. Odbor onda kaže da je hitan postupak predložen kako bi Savet mogao u punom sastavu da ostvaruje zakonom utvrđene funkcije, jer je prethodno izabranoj drugoj polovini članova Saveta mandat istekao 23. maja 2011. godine. Naravno, vaša je odgovornost zašto vi do 18. maja ove godine nemate već završen posao i izabrane članove Saveta kojima mandat ističe 23. maja. Vi ste sami odgovorni što dovodite u takvu situaciju i prosvetni nacionalni savet i Narodnu skupštinu, koja mora ovako navrat-nanos da raspravlja o predlozima vladajućeg režima. To je principijelno loše i neprihvatljivo. To što ste vi predložili u vašem poslovniku, svašta ste vi predložili. Po Poslovniku može neko da nam tvrdi da postoje samo dva člana Poslovnika koja mogu biti povređena, ostali ne mogu biti povređeni, što znači da neko može nekoga da izudara nasred sednice.